Poeding en pasteie laat deure oopgaan | Netwerk24
Poeding en pasteie laat deure oopgaan
Deur Hanri Wondergem 08 Julie 2020 21:02
Ilsé Becker met haar heerlike hoenderpastei.
Met die aankondiging van die staat van inperking moes Ilsé Becker, nes talle ander Suid-Afrikaners, haar kantoordeur tydelik toetrek.
Dié enkelma van Niance (17), Kayla (15) en Joané (10) het egter dadelik aan die werk gespring om haar inkomste aan te vul en om die tyd van inperking op 'n produktiewe manier om te kry.
"Ek het begin bak. Later het ek besluit om van my gebak te adverteer en toe stroom bestellings in," sê Becker, wat in die Vrystaatse dorpie Viljoenskroon woon.
Sy is intussen terug op haar pos as sekretaresse by 'n prokureursfirma, maar gebruik steeds haar vrye tyd om ekstra geld te verdien.
Die inperking het vir my 'n nuwe geleentheid geskep.
"Die inperking het vir my 'n nuwe geleentheid geskep," vertel Becker, wat nou weekliks malvapoeding, melktert, sjokoladekoek en vele ander lekker disse in haar kombuis optower.
Becker het op Overvaal Stereo van Beeld se kookboek-kompetisie gehoor en besluit om haar gunsteling-resep in te skryf. Dit is 'n heerlike hoenderpastei wat, volgens haar, eintlik baie maklik is om te maak.
Al wat jy nodig het vir die vulsel, is 'n heel hoender, 'n blikkie roommielies, 'n wortel, 'n aartappel, 'n blokkie hoenderaftreksel en 'n ui. Becker maak ook haar eie deeg met kookolie, melk, bakpoeier, koekmeel en 'n eier.
Dié grendeltydresep is in die kategorie vir hoendergeregte ingeskryf. Daar is ook kategorieë vir vis, vleis, wildsvleis, gebak, braai, vegetariese disse, bykosse, ligte etes en nagereg of drankies.
Lees die bepalings en voorwaardes vir die kompetisie op Beeld se Facebookblad.
Om die kans te staan om jou resep in die kookboek Komkommertyd te sien en 'n kontantprys los te slaan is, is maklik. Stuur jou resep, 'n aksie-kombuis-foto en die storie wat jy aan jou resep koppel, voor 31 Julie per e-pos na kompetisie@beeld.com.